BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne på møderne i Organisationen til Bevarelse af Laksebestanden i Nordatlanten (NASCO) for perioden 2019-2023 i forbindelse med den påtænkte vedtagelse af bevarelses- og forvaltningsforanstaltninger.

2.Baggrund for forslaget

2.1.Konventionen om bevarelse af laksebestanden i Nordatlanten

Formålet med konventionen om bevarelse af laksebestanden i Nordatlanten (NASCO-konventionen) er, gennem etableringen af NASCO, at bevare, genoprette, øge og på rationel vis forvalte bestanden af vild laks i Nordatlanten. Konventionen trådte i kraft den 1. oktober 1983.

Unionen er part i NASCO-konventionen, som den har godkendt ved Rådets afgørelse 82/886/EØF.

2.2.Rådet for Organisationen til Bevarelse af Laksebestanden i Nordatlanten

NASCO's Råd er et organ, der er oprettet ved NASCO-konventionen for at bevare, genoprette, øge og på rationel vis forvalte laksebestanden i Nordatlanten med støtte fra de tre NASCO-kommissioner (kommissionen for Nordamerika, kommissionen for det nordøstlige Atlanterhav og kommissionen for Vestgrønland). Det vedtager bevarelses- og forvaltningsforanstaltninger for det fiskeri, der hører under dets kompetenceområde.

Som medlem af NASCO's Råd og to af dens kommissioner (kommissionen for det nordøstlige Atlanterhav og kommissionen for Vestgrønland) har Unionen medbestemmelses- og stemmeret. NASCO's Råd træffer afgørelser med enstemmighed.

2.3.NASCO's Råds afgørelser

NASCO's Råd har beføjelse til at vedtage bevarelses- og håndhævelsesforanstaltninger for det fiskeri, der hører under dets kompetenceområde, og disse er bindende for de kontraherende parter.

I henhold til NASCO-konventionens artikel 13, stk. 2, træder foranstaltningerne i kraft 60 dage efter den dato, på hvilken de kontraherende parter underrettes om dem af NASCO.

3.Holdning, der skal indtages på Unionens vegne

Den holdning, der skal indtages på Unionens vegne på de årlige møder i de regionale fiskeriforvaltningsorganisationer (RFFO'er), fastlægges på nuværende tidspunkt efter en totrinsmodel. De vejledende principper og retningslinjer for Unionens holdning fastlægges i en rådsafgørelse for flere år ad gangen, hvorefter holdningen justeres forud for hvert årsmøde ved et uofficielt kommissionsdokument, som drøftes i Rådets arbejdsgruppe.

For NASCO er denne fremgangsmåde gennemført ved Rådets afgørelse 9450/1/14 REV 1 af 19. maj 2014, hvori Unionens holdning i NASCO er fastlagt for perioden 2014-2018. Nævnte afgørelse indeholder de generelle principper og retningslinjer, men tager i videst muligt omfang hensyn til særlige forhold i NASCO. I overensstemmelse med medlemsstaternes ønske indeholder den desuden en standardprocedure for fastlæggelsen af Unionens holdning fra år til år.

Det er i afgørelse 9450/1/14 REV 1 fastsat, at Unionens holdning skal tages op til revision forud for det årlige møde i 2019. Derfor fastlægges Unionens holdning inden for rammerne af NASCO for perioden 2019-2023 ved dette forslag, og afgørelse 9450/1/14 REV 1 erstattes.

Afgørelse 9450/1/14 REV 1 indeholder principperne og retningslinjerne for den nye fælles fiskeripolitik som fastsat i Europa-Parlamentets og Rådets forordning (EU) nr. 1380/2013, idet der også tages hensyn til målene i Kommissionens meddelelse om den eksterne dimension af den fælles fiskeripolitik. Unionens holdning til Lissabontraktaten er endvidere justeret ved nævnte afgørelse.

I forbindelse med den aktuelle revision tages der, hvad angår indvirkningen af fiskeriet, hensyn til Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en europæisk strategi for plast i en cirkulær økonomi, den fælles meddelelse fra Unionens højtstående repræsentant for udenrigsanliggender og sikkerhedspolitik og Kommissionen om international havforvaltning: en dagsorden for havenes fremtid og Rådets konklusioner om denne fælles meddelelse.